b"\n_START_ARTICLE_\nCastell de M\xc3\xbanter\n_START_SECTION_\nHist\xc3\xb2ria\n_START_PARAGRAPH_\nEl castell era conegut amb el nom de Castellet el 929 any en qu\xc3\xa8 apareixen documentats el lloc de M\xc3\xbanter (\xc2\xabMontari\xc2\xbb) amb la vila i el castell. El 1143 se cita Pere Bertran de M\xc3\xbanter, que seria un castl\xc3\xa0. Per la documentaci\xc3\xb3 no sabem si el domini eminent corresponia als comtes de Barcelona o a un aprisiador. Per\xc3\xb2, com es pot veure m\xc3\xa9s endavant, els senyors alodials serien els Muntanyola- Montcada._NEWLINE_El castell de M\xc3\xbanter devia ser un castell sat\xc3\xa8l\xc2\xb7lit del castell de Muntanyola i el domini era conjunt. Els senyors alodials eren, doncs, els Muntanyola, que despr\xc3\xa9s prengueren el nom de Montcada. Per a finals del segle XII, el castell de M\xc3\xbanter es separ\xc3\xa0 del castell principal i qued\xc3\xa0 en mans de la fam\xc3\xadlia Montcada que devia tenir-hi un feudatari com a castl\xc3\xa0. Aquest degu\xc3\xa9 vendre els seus drets a Bernat de Riera, ciutad\xc3\xa0 de Vic el qual, en morir sense descendent, els ced\xc3\xad al senyor del castell, Gast\xc3\xb3 de Montcada. El 1274-75 es documenta un conflicte entre Berenguera, la v\xc3\xaddua de Bernat de Riera i els Montcada per\xc3\xb2 el domini pass\xc3\xa0 definitivament a mans de Gast\xc3\xb3 de Montcada i despr\xc3\xa9s a Guillema de Montcada. _NEWLINE_El 1293, el castell era propietat del cavaller Guillem de Brull. L'any 1358 se sap que la fam\xc3\xadlia Brull tenia la propietat alodial i la jurisdicci\xc3\xb3 civil; la criminal era del veguer d'Osona. Durant el segle XV, els Brull s'entroncaren amb la fam\xc3\xadlia Alta-riba de Riudeperes i en el segle XVI amb els Descatllar. El 1698, la fam\xc3\xadlia dels Alta-riba, que reb\xc3\xa9 el t\xc3\xadtol de comtes de M\xc3\xbanter. L'any 1754 la propietat pass\xc3\xa0 per casament a la marquesal dels Sentmenat que encara t\xc3\xa9 aquest t\xc3\xadtol nobiliari.\n_START_SECTION_\nArquitectura\n_START_PARAGRAPH_\nS\xc3\xb3n ben pocs els vestigis que ens han pervingut de la construcci\xc3\xb3 medieval del castell, erigit dalt un tur\xc3\xb3. Al comen\xc3\xa7ament del segle XX, l\xe2\x80\x99arquitecte Josep M. Pericas va dibuixar un croquis en el qual f\xc3\xa9u constar els elements que encara eren visibles. La planimetria que figura all\xc3\xad encara avui es pot aixecar, b\xc3\xa9 que, com \xc3\xa9s l\xc3\xb2gic, l\xe2\x80\x99estat de degradaci\xc3\xb3 no para._NEWLINE_Entre els principals elements que encara resten dempeus figura un pany de mur que corona el cim m\xc3\xa9s alt del tur\xc3\xb3. Possiblement es tracta d\xe2\x80\x99una estan\xc3\xa7a. El mur \xc3\xa9s molt gruixut i deixa veure un bonic aparell, molt ben agen\xc3\xa7at, fet amb carreuons escantonats a cops de martell i perfectament disposats en filades uniformes donant lloc a una construcci\xc3\xb3 elegant. Un nivell per sota del terreny, es trobant restes d\xe2\x80\x99altres murs i d\xe2\x80\x99una estan\xc3\xa7a, mig coberta per la vegetaci\xc3\xb3. Aquesta estan\xc3\xa7a encara conserva restes d\xe2\x80\x99una volta de can\xc3\xb3._NEWLINE_L'estat en qu\xc3\xa8 es troben els vestigis no permet avui per avui fer altres precisions. Aquest castell, el recinte del qual s'adaptava a la topografia del tur\xc3\xb3, demana una campanya arqueol\xc3\xb2gica, el resultat de la qual, sens dubte, podria aclarir molts punts."